

*WADA* tehniskais dokuments – TD2023APMU

|  |  |  |  |
| --- | --- | --- | --- |
| Dokumenta numurs: | TD2023APMU | Versijas numurs: | 1.0 |
| Sarakstījusi: | *WADA* | Apstiprinājusi: | *WADA* izpildkomiteja |
| Datums: | 2022. gada novembris | Spēkā stāšanās diena: | 2023. gada 1. janvāris |

SPORTISTU BIOLOĢISKO PASU PĀRVALDĪBAS VIENĪBA

PRASĪBAS UN PROCEDŪRAS

# 1.0. Ievads

Šis *tehniskais dokuments* (*TD*) ir izstrādāts, lai saskaņotu *sportistu* pasu efektīvu pārvaldību, nosakot konkrētas prasības, kas *sportista* bioloģiskās pases pārvaldības struktūrvienībai (*APMU*) ir jāievēro, lai kļūtu par *WADA* apstiprinātu *APMU*.

# 2.0. *APMU* funkcijas un pienākumi

2.1. *APMU* ir īpaša struktūrvienība, kas atbild par pasu savlaicīgu pārvaldību *Antidopinga administrācijas un pārvaldības sistēmā* (*ADAMS*) par pasi atbildīgās organizācijas uzdevumā. Pasu pārvaldība, ko veic *APMU*, ietver šādas darbības:

* + - pases novērtēšanu, lai par pasi atbildīgajai organizācijai savlaicīgi ieteiktu veikt *mērķpārbaudi*, attiecīgā gadījumā izmantojot *APMU* ziņojumu *ADAMS*, un
		- netipisku pasu pārskatīšanas pārvaldību atbilstīgi *Starptautiskā rezultātu pārvaldības standarta* (*ISRM*)[1] C pielikumam, cita starpā veicot šādas darbības:
			* *APMU* ziņojumu izdošanu un atjaunināšanu *ADAMS*;
			* *netipiska bioloģiskās pases parametra* (*ATPF*) gadījumā vai ja pārbaude ir pamatota citu iemeslu dēļ – attiecīgā gadījumā nodošanu ekspertu grupai un sadarbību ar to;
			* visas nepieciešamās informācijas apkopošanu, lai izveidotu *sportista* bioloģiskās pases (*ABP*) dokumentācijas paketi, un
			* *nelabvēlīgu bioloģiskās pases parametru* (*APF*) paziņošanu par pasi atbildīgajai organizācijai un *WADA*.

2.2. *APMU* novērtē un pārvalda pases *parauga* derīgumu *ADAMS*, apspriežoties ar ekspertiem vai laboratorijām gadījumos, kad tas ir jādara saskaņā ar šā *TD* 8.2. pantu.

2.3. *APMU* palīdz par pasi atbildīgajai organizācijai noteikt prioritātes, lai optimizētu tās *ABP* programmas efektivitāti. Šīs prioritātes cita starpā var būt rentabilitāte, īpašas analīzes, pārbaužu veikšanas plāni (*TDP*) un *mērķpārbaudes*.

# 3.0. *APMU* uzņemšana

3.1. *APMU* uzņem laboratorija.

*[Piezīme. Šajā kontekstā terminu “uzņemšana” definē kā APMU efektīvai darbībai nepieciešamā aprīkojuma un resursu nodrošināšanu.]*

3.2. *APMU* uzņemšana laboratorijā neliedz piesaistīt kvalificētus *APMU* vadītājus, kuri ir *ADO* vai citu laboratoriju darbinieki.

3.3. Pasu pārvaldību veic *ADAMS*, izmantojot īpašus *APMU* kontus, kas piesaistīti uzņemošajai laboratorijai neatkarīgi no *APMU* vadītāja(-u) fiziskās atrašanās vietas.

3.4. Uzņemošā laboratorija īsteno procedūras, kas nodrošina *APMU* darbības neatkarību, tostarp ieceļ īpašu personālu, kam ir noteikts laiks, ko tas var veltīt *APMU*, un piešķir atsevišķus budžeta līdzekļus, lai *APMU* varētu turpināt darbību, ja tiktu apturēta laboratorijai piešķirtā *WADA* akreditācija (skat. šā *TD* 7.1.5. pantu).

# 4.0 *APMU* personāls

4.1. Uzņemošajā laboratorijā ir kvalificēta *persona*, ko var iecelt *APMU* vadītāja amatā, kurā šī persona uzņemas *APMU* profesionālos, organizatoriskos, izglītojošos un administratīvos pienākumus. *APMU* direktors atbild par *APMU* darbības nodrošināšanu atbilstīgi šim *TD* un piemērojamajiem *starptautiskajiem standartiem*. Jo īpaši *APMU* direktors uzņemas atbildību par visu *APF* parakstīšanu un nogādāšanu par pasi atbildīgajai organizācijai un *WADA*.

*[Piezīme. APMU vadītāju dēvē par “direktoru”, tomēr šāds amata nosaukums nav jālieto obligāti, un to var pielāgot atbilstīgi organizācijas vajadzībām.]*

4.1.1. *APMU* direktora kvalifikācijai ir jābūt tādai, lai šī persona būtu kompetenta un spētu vadīt *APMU* darbības, tostarp šai personai ir:

* + - * doktora grāds (vai līdzvērtīgs grāds) kādā no dabaszinātnēm vai medicīnā vai, ja doktora grāda nav, maģistra grāds (vai līdzvērtīgs grāds) un iegūta plaša un atbilstīga pieredze un apgūtas mācības antidopinga zinātnē (t. i., vismaz pieci (5) gadi);
			* vadības pieredze;
			* spēja pārraudzīt kvalitātes vadības prakses ievērošanu un
			* labas vismaz vienas *WADA* oficiālās valodas, t. i., angļu vai franču valodas, zināšanas.

Pieņem, ka *APMU* direktoram ir būtiska loma *APMU* darbībā un ka *WADA* *APMU* apstiprinājumu piešķir, pamatojoties uz to, ka šajā amatā ir iecelts piemērots kandidāts. *WADA* saglabā tiesības pārskatīt šādas iecelšanas pilnvaras atbilstīgi minētajām kvalifikācijas prasībām.

4.1.2. *APMU* direktors ir atbildīgs par dokumentācijas uzturēšanu par ikvienu darbinieku, kuru *APMU* nodarbina vai kurš pilda līgumdarbu. Šajā dokumentācijā ir dzīves apraksta vai kvalifikācijas anketas kopija, darba pienākumu apraksts un ieraksti par sākotnējām un notiekošām mācībām antidopinga jomā.

4.1.3. Par visām darbinieku izmaiņām saistībā ar *APMU* direktora amatu ziņo *WADA* ne vēlāk kā vienu (1) mēnesi pirms plānotās dienas, kurā *APMU* direktors atstāj amatu. Pēctecības plānu iesniedz *WADA*.

4.1.4. *APMU* direktors jo īpaši atbild par pasu pārvaldības kvalitātes uzraudzību un nodrošināšanu, ka visiem *APMU* darbiniekiem ir amata pienākumu izpildei nepieciešamā pieredze un viņi ir izgājuši attiecīgas mācības.

4.2. *APMU* strādā kvalificēts zinātniskais personāls, kas pilda *APMU* vadītāja(-u) pienākumus un atbild par pasu pārskatīšanas procesu un *paraugu* derīgumu, kā arī, izmantojot *APMU* ziņojumus *ADAMS*, sniedz ieteikumus par *mērķpārbaudēm* un analītiskajām *pārbaudēm*. *APMU* vadītāju(-us) pieņem darbā uzņemošā laboratorija vai nolīgst *ADO* vai cita laboratorija. Katram *ABP* modulim *APMU* ir jābūt vismaz vienam *APMU* vadītājam, un viens vadītājs var pārraudzīt vairākus moduļus, pamatojoties uz savu kvalifikāciju.

*[Piezīme. Šajā dokumentā izmantotais amata nosaukums ir “vadītājs”, tomēr šāds amata nosaukums nav jālieto obligāti, un to var pielāgot atbilstīgi organizācijas vajadzībām. Nepieciešamības gadījumā APMU direktors var pildīt arī APMU vadītāja amata pienākumus. Ja APMU vadītājs ir ADO darbinieks, pieņem, ka šai personai būs piekļuve sportista identitātes datiem un citai iekšējai vai konfidenciālai informācijai par sportistu, iepriekšējām pārbaudēm un/vai rezultātu pārvaldību un izmeklēšanas vēsturi. Šo papildu informāciju APMU vadītājs neatklāj APMU ziņojumā, bet ir atzīts, ka šī informācija ir svarīga mērķpārbaudes efektīvai izpildei.]*

4.2.1. *APMU* vadītājam(-iem) ir kvalifikācija vienā vai vairākos *ABP* moduļos. Tā ietver vismaz šādu kvalifikāciju:

* + - * bakalaura grādu (vai līdzvērtīgu grādu) kādā no dabaszinātnēm vai medicīnas zinātnēs. Attiecībā uz šo amatu vismaz trīs (3) gadu dokumentētu pieredzi antidopinga jomā vai līdzīgas zinātniskās mācības uzskata par līdzvērtīgām bakalaura grādam un
			* atbilstīgas mācības par vienu vai vairākiem *ABP* moduļiem, spēju izprast un izvērtēt analīžu rezultātus un fizioloģisko reakciju uz *aizliegto vielu* un *aizliegto metožu* *lietošanu*, kā arī kritērijus, kas attiecas uz *mērķpārbaudēm*.

4.2.2. Ja *APMU* vadītājam ir augsta kvalifikācija laboratorisko steroīdu analīžu, steroīdu dopinga un metabolisma un/vai klīniskās endokrinoloģijas jomā un ja viņš nestrādā par pasi atbildīgajā organizācijā, *APMU* vadītājs var pildīt *ABP* steroīdu moduļa galvenā eksperta pienākumus.

4.3. *APMU* ir jābūt administratīvajam personālam, kas sazinās ar organizāciju, kas atbild par pasi, lai apkopotu *ABP* dokumentācijas paketēm nepieciešamo dokumentāciju, pārvalda saziņu ar dažādām ieinteresētajām personām un palīdz kārtot ar *APMU* saistītu dokumentāciju.

# 5.0. *APMU* konfidencialitāte un drošība

5.1. Visas darbības, kas saistītas ar *APMU*, veic saskaņā ar konfidencialitātes prasībām, kas izklāstītas *Kodeksā* un *starptautiskajos standartos*.

5.2. Lai gan *APMU* darbības parasti tiek veiktas, izmantojot pases datus, kas saistīti ar unikālu ID, un *APMU* darbiniekiem parasti nav piekļuves datiem, lai viņi varētu *ADAMS* identificēt *sportistus*, *APMU* var piekļūt personas datiem, ja pases novērtēšanai ir nepieciešama papildu informācija (piemēram, novērtējot pasi, kas ģenerējusi *ATPF*). Šādos apstākļos personas datus apstrādā vienīgi šajā *TD* norādītajos nolūkos un *APMU* ar tiem rīkojas saskaņā ar *Starptautisko* privātuma un personas datu aizsardzības *standartu* (*ISPPPI*)[2] un piemērojamiem tiesību aktiem.

5.3. Neierobežojot iepriekš teikto, *APMU* ievēro informācijas glabāšanas termiņus, kas noteikti *ISPPPI* A pielikumā. Apspriežoties ar organizāciju, kas atbild par pasi, *APMU* izstrādā īpašus plānus un procedūras, lai nodrošinātu personas datu drošu glabāšanu un galīgu iznīcināšanu.

5.4. *APMU* izstrādā, uztur, īsteno un nodrošina pastāvīgu atbilstību rakstveida informācijas drošības programmai, kas ietver fiziskas, organizatoriskas, tehniskas, vides aizsardzības un darbības garantijas, kuras atbilst tās informācijas jutīgumam, kas atrodas šīs *APMU* glabāšanā vai kam tai ir piekļuve. Šādas programmas pamatā ir draudu un riska novērtējums, ko veic attiecīgās jomas eksperts(-i), un tā nodrošina procedūru konfidencialitāti un informācijas sistēmu drošību neatkarīgi no *APMU* personāla fiziskās atrašanās vietas pases pārvaldības laikā, kad, piemēram, *APMU* vadītājs fiziski atrodas kādā *ADO*, citā laboratorijā vai ir devies komandējumā.

6.0. *ABP* ekspertu grupa

6.1. Pasu pārskatīšanai saskaņā ar *ISRM* C pielikumu[1] *APMU* izmanto kvalificētu ekspertu pakalpojumus.

6.2. *APMU* jāinformē *WADA* par jebkādām izmaiņām tā ekspertu skaitā.

6.3. *APMU*, apspriežoties ar organizāciju, kas atbildīga par pasi, izveido to ekspertu sarakstu, kuriem ir atbilstīga kvalifikācija dalībai ekspertu grupā, kas pārskata pases.

* + - Hematoloģijas moduļa ekspertu grupā jābūt vismaz trim (3) ekspertiem, kuriem ir kvalifikācija vienā vai vairākās klīniskās un laboratoriskās hematoloģijas, sporta medicīnā un sporta fizioloģijā, jo tās attiecas uz asins dopingu.
		- Steroīdu moduļa ekspertu grupā jābūt vismaz trim (3) ekspertiem ar kvalifikāciju laboratorisko steroīdu analīžu, steroīdu dopinga un/vai klīniskās endokrinoloģijas jomā, jo tās attiecas uz steroīdu *marķieru* metabolismu.
		- Endokrīnā moduļa grupā jābūt vismaz (3) ekspertiem ar kvalifikāciju endokrīno biomarķieru analīzes, dopinga ar augšanas hormonu un saistītajiem savienojumiem un/vai klīniskās endokrinoloģijas jomā, jo tās attiecas uz augšanas hormona *marķieru* metabolismu.

Attiecībā uz katru moduli ekspertu grupa jāveido no ekspertiem, kuriem ir tādas papildu zināšanas, kas ļautu tiem pārstāvēt visas būtiskās jomas.

Visiem trim (3) ekspertiem, kuri ir ekspertu grupā, kam uzticēts pārskatīt konkrēto pasi, nav viena un tā pati valstspiederība, un nevienam no diviem (2) ekspertiem primārā piederība nedrīkst būt vienā un tajā pašā organizācijā, iestādē vai uzņēmumā, tostarp, bet ne tikai, augstskolās, slimnīcās un pētniecības institūtos.

Vismaz vienam ekspertu grupas ekspertam patlaban jādarbojas vai iepriekš būtu bijis jādarbojas kā ekspertam un jāpārskata pases *WADA* apstiprinātas *APMU* uzdevumā.

6.4. *APMU* nodrošina, ka ikvienam ekspertam:

* + - ir piekļuve attiecīgiem *ABP* ekspertu izglītības materiāliem, ko nodrošina *WADA*;
		- *ADAMS* ir izveidots eksperta konts, ko ir piešķīris *APMU* anonīmai pasu pārskatīšanai;
		- ir neatkarība no organizācijas, kas ir atbildīga par pasi, un nerodas interešu konflikts saistībā ar pasu pārskatīšanu, kas dokumentēts interešu konflikta deklarācijā, un
		- ir parakstījis *WADA ABP* Ekspertu rīcības kodeksa deklarāciju.

*[Piezīme. APMU vadītājs dažkārt var sniegt eksperta pakalpojumus citām APMU, ja vien ir izpildītas visas šā TD 6.0. panta prasības.]*

# 7.0. *WADA APMU* apstiprināšanas process un prasības

Pasu pārvaldību veic tikai *APMU*, kuras ir apstiprinājusi *WADA*.

Pieteikuma iesniegšana *WADA* *APMU* apstiprinājuma saņemšanai

7.1.1. Intereses paušana

Kandidējošā *APMU* rakstveidā oficiāli sazinās ar *WADA*, paužot interesi par *WADA* *APMU* apstiprināšanas procedūru.

7.1.2. Sākotnējās pārrunas ar *WADA*

Šīs pārrunas rīko, lai precizētu jautājumus par apstiprināšanas procedūru un iegūtu informāciju par dažādiem *APMU* aspektiem, kas saistīti ar apstiprināšanas procedūru. Šādas pārrunas var rīkot pirms apstiprināšanas procedūras vai tās laikā.

7.1.3. Kandidējošās *APMU* apraksts

Pēc tam kandidējošā *APMU* aizpilda sīki izstrādātu pieteikuma anketu, ko sagatavojusi *WADA*, un iesniedz to *WADA* ne vēlāk kā astoņas (8) nedēļas pēc pieteikuma anketas saņemšanas. Pieteikuma anketā cita starpā ir ietverta šāda informācija:

* + - * darbinieku saraksts, viņu kvalifikācijas un paredzētie pienākumi *APMU*;
			* *APMU* informācijas drošības programmas apraksts (skat. šā *TD* 5.4. pantu), tostarp tādu fizisko, organizatorisko, tehnisko, vides aizsardzības un darbības drošības pasākumu apraksts, kas īstenoti, lai aizsargātu ierakstus un datorsistēmas;
			* ārējo ekspertu saraksts, viņu kontaktinformācija un kvalifikācijas, kā arī parakstīta *APB* Ekspertu rīcības kodeksa deklarācija;
			* *APMU* saimnieciskās darbības plāns un *ADO* atbalsta vēstules, kas pierāda apņemšanos ik gadu viena gada laikā pēc apstiprinājuma saņemšanas pārvaldīt saskaņā ar šā *TD* 2.0. pantu vismaz 100 pārvaldībā esošas hematoloģiskās pases un vismaz 500 pārvaldībā esošas steroīdu pases no *parakstītājiem*. Atbilstīgs ir saimnieciskās darbības plāns, kurā ir pierādīta apņemšanās katru gadu sagatavot vismaz 200 *APMU* ziņojumu par hematoloģiskajām pasēm un 500 *APMU* ziņojumu par steroīdu pasēm.

*[Piezīme. Pasi uzskata par pārvaldībā esošu, ja ir plānota vismaz viena paraugu vākšana APMU darbības pirmajā gadā. Nav noteikts minimālais nepieciešamo pārvaldībā esošo endokrīno pasu skaits attiecībā uz saimnieciskās darbības plānu.]*

7.1.4. Atbildības apdrošināšanas segums

*APMU* iesniedz *WADA* dokumentus, kas apliecina, ka ir iegūts profesionālās atbildības riska apdrošināšanas segums vai līdzvērtīga apdrošināšana, kas sedz *APMU* atbildību par summu, kas ir vismaz (≥) 2 miljoni ASV dolāru gadā, un nodrošina, ka ekspertu grupai ir pienācīga profesionālās atbildības riska apdrošināšana vai līdzvērtīgs segums.

7.1.5. Darbības neatkarība

*APMU* nodrošina, ka tās darbība nav atkarīga no uzņemošās laboratorijas tādā mērā, lai *APMU* varētu turpināt pildīt tai uzticētos pienākumus atbilstīgi šim *TD*, ja laboratorijas *WADA* akreditācija tiktu apturēta un apturēšanas iemesls būtu tāds, kas neietekmē *APMU* darbību. Darbības neatkarība nozīmē to, ka *APMU* piešķir atsevišķus līdzekļus budžetā un pietiekamus tehniskos resursus un cilvēkresursus, kas *APMU* nodrošinātu iespēju pārvaldīt darījumus bez uzņemošo laboratoriju radītiem šķēršļiem vai traucējumiem.

7.1.6. *WADA APMU* Ētikas kodeksa ievērošana

Kandidējošā *APMU* ievieš un izpilda noteikumus, kas paredzēti *WADA* *APMU* Ētikas kodeksā. *APMU* izklāsta *APMU* Ētikas kodeksu *APMU* darbiniekiem un nodrošina, ka tie izprot un ievēro visus tā aspektus. Kandidējošā *APMU* iesniedz *WADA* vēstuli par atbilstību *APMU* Ētikas kodeksam, ko parakstījis *APMU* direktors.

7.1.7. *WADA* ieteikums apstiprināšanai

Pēc pieteikuma anketas saņemšanas *WADA* sagatavos ziņojumu un iesniegs to kandidējošajai *APMU*. Ziņojumā būs iekļauts ieteikums attiecībā uz kandidējošās *APMU* apstiprināšanu. Ja būs ieteikts neapstiprināt *APMU*, ziņojumā būs norādīts, kādi uzlabojumi ir jāveic, lai atkārtoti izskatītu jautājumu par *WADA* apstiprinātas *APMU* statusa piešķiršanu. Ja būs ieteikts apstiprināt *APMU*, ziņojums un ieteikums tiks iesniegts *WADA* izpildkomitejai apstiprināšanai.

7.1.8. Apstiprinājuma vēstules izsniegšana un *APMU* saraksta publicēšana *WADA* tīmekļa vietnē

Atzīstot *APMU* apstiprinājumu, tiek izsniegta attiecīgi pilnvarota *WADA* pārstāvja parakstīta vēstule, kurā ir norādīts konkrētās *APMU* nosaukums. Apstiprinājumu var piešķirt ar atpakaļejošu datumu. Apstiprināto *APMU* atjaunināto sarakstu *WADA* publicē *WADA* tīmekļa vietnē.

7.2. *WADA* apstiprinājuma saglabāšana

Ja laboratorijas akreditācija tiek apturēta, *APMU* turpina darbību ar nosacījumu, ka *APMU* joprojām atbilst apstiprinājuma kritērijiem un ka neatbilstības, kuru dēļ tika apturēta laboratorijas akreditācija, neietekmē *APMU*. *APMU* apstiprinājumu atceļ, ja tiek atsaukta saistītās laboratorijas *WADA* akreditācija.

*[Piezīme. APMU apstiprinājuma apturēšanu vai atcelšanu neņem vērā, pieņemot lēmumus par laboratorijas akreditācijas apturēšanu vai atsaukšanu, izņemot gadījumus, kad APMU neatbilstība acīmredzami ietekmē laboratorijas darbību.]*

7.2.1. Minimālais pasu un *APMU* ziņojumu skaits

Lai uzturētu lietpratību, *WADA* apstiprinātām *APMU* ir jāpārskata vismaz minimālais skaits pasu un jāiesniedz *APMU* ziņojumi par *parakstītāju* par pasi atbildīgo organizāciju pasēm. *WADA* uzrauga kopējo to pasu skaitu, par kurām atbild *APMU*, un tādu *APMU* ziņojumu skaitu, kurus izdevusi *APMU*. Ja gadā tiek pārskatītas mazāk nekā 100 pārvaldībā esošās hematoloģiskās pases, 500 pārvaldībā esošās steroīdu pases, 200 hematoloģiskie *APMU* ziņojumi vai 500 steroīdu *APMU* ziņojumi, var apturēt vai atsaukt *WADA* *APMU* apstiprinājumu.

*[Piezīme. WADA APMU uzraudzības nolūkā pasi uzskata par pārvaldībā esošu, ja tiek savākts vismaz viens paraugs iepriekšējo divpadsmit mēnešu laikā novērtēšanas brīdī. Nav noteikts tāds minimālais pārvaldībā esošo endokrīno pasu vai APMU ziņojumu skaits, kas būtu jāievēro APMU apstiprinājuma saglabāšanai.]*

7.2.2. *WADA* *APMU* Ētikas kodeksa ievērošanas dokumentēšana

*APMU* ik gadu iesniedz *WADA* vēstuli par atbilstību *APMU* Ētikas kodeksa noteikumiem, ko parakstījis *APMU* direktors. Visi *APMU* darbinieki katru gadu parakstās par *WADA* *APMU* Ētikas kodeksa ievērošanu, un parakstītos dokumentus glabā katra darbinieka personiskajā lietā. *APMU* var tikt lūgta iesniegt dokumentāciju, kas apliecina *APMU* Ētikas kodeksa noteikumu ievērošanu.

7.2.3. Zināšanu kopīgošanas dokumentēšana

*APMU* tālredzīgi kopīgo zināšanas ar citām *WADA* apstiprinātām *APMU*. *APMU* vismaz reizi gadā jāpiedalās *WADA* darba grupas darbā vai antidopinga simpozijā vai konferencē. *APMU* iesniedz gada ziņojumu par zināšanu kopīgošanu ar *WADA*. Šīs zināšanu kopīgošanas apraksts sniegts *WADA* *APMU* Ētikas kodeksā.

7.2.4. Profesionālās atbildības apdrošināšanas seguma saglabāšana

*APMU* saglabā aktīvu profesionālās atbildības riska apdrošināšanas segumu vai līdzvērtīgu segumu, kas sedz *APMU* atbildību par vismaz (≥) 2 miljonus ASV dolāru lielu summu gadā, un tai jānodrošina, ka ekspertu grupai ir pienācīga profesionālās atbildības riska apdrošināšana vai līdzvērtīgs segums. Dokumentu, kas pierāda attiecīgo segumu, iesniedz *WADA* pēc pieprasījuma.

7.2.5. *APMU* atbilstības uzraudzība, ko veic *WADA*

*WADA* uzrauga, kā *APMU* ievēro prasības, kas uzskaitītas piemērojamos *starptautiskajos standartos* un *TD*. Papildus minētajam *WADA* veic arī periodiskas *APMU* atbilstības revīzijas, lai novērtētu katras *APMU* kopējos darbības rezultātus un pieņemtu lēmumu par tās apstiprinājuma statusu.

7.2.6. *APMU* novērtējums, ko veic *WADA*

*WADA* patur tiesības veikt dokumentu revīzijas, kā arī pārbaudīt un novērtēt *APMU*, jebkurā laikā par saviem līdzekļiem veicot novērtēšanu uz vietas vai attālināti. Paziņojums par novērtēšanu uz vietas tiks iesniegts rakstveidā *APMU* direktoram. Izņēmuma gadījumos par novērtēšanu uz vietas var nepaziņot.

7.2.7. Apstiprinājuma apturēšana vai atcelšana

*APMU* apstiprinājumu var apturēt vai atcelt visos gadījumos, kad *APMU* neievēro piemērojamos *starptautiskos standartus* un/vai *TD*, vai gadījumos, kad šāds pasākums ir nepieciešams citu iemeslu dēļ, lai aizstāvētu antidopinga kopienas intereses.

Apstiprinājumu var apturēt cita starpā šādu *APMU* ikdienas darbību neatbilstību dēļ:

* + - * tiek konstatēta neatbilstība kādai no prasībām, kas uzskaitītas piemērojamos *starptautiskajos standartos* un/vai *TD*;
			* netiek īstenota sadarbība ar *WADA* vai attiecīgo *pārbaudes* iestādi saistībā ar dokumentācijas iesniegšanu;
			* netiek ievērots *APMU* Ētikas kodekss;
			* būtiska pamatpersonāla maiņa, pienācīgi un laikus neinformējot *WADA*;
			* nespēja sadarboties jebkurā *WADA* izmeklēšanā saistībā ar *APMU* darbībām;
			* *APMU* novērtēšanā tiek konstatēta(-as) neatbilstība(-as) vai
			* līdzekļu zudums, kas apdraud *APMU* darba kvalitāti un/vai dzīvotspēju.

*APMU* darbības neatbilstību(-as) *WADA* novērtē, izskatot katru gadījumu atsevišķi, ņemot vērā neatbilstības smaguma pakāpi un radītās sekas antidopinga sistēmai. Pierādījumus par smagiem vai vairākiem neatbilstības gadījumiem *WADA* nodos ārējai vērtēšanas grupai, kas *WADA* sniegs ieteikumus attiecībā uz *APMU* apstiprinājuma statusu, nepieciešamajām koriģējošajām darbībām un ar tām saistītajiem termiņiem. *WADA* patur tiesības līdz izmeklēšanas beigām uz laiku apturēt *APMU* apstiprinājumu. Šādu lēmumu var pieņemt *WADA* izpildkomitejas priekšsēdētājs.

Apturēšanas perioda ilgumam un noteikumiem jābūt samērīgiem ar neatbilstības(-u) smaguma pakāpi un nepieciešamību nodrošināt *sportistu* pasu uzticamu pārvaldību. Apturēšanas perioda ilgumu nosaka *WADA*, un tas nepārsniedz sešus (6) mēnešus; šajā laikā ir jānovērš visas neatbilstības, veiktie labojumi jādokumentē un jāpaziņo *WADA*. Ja neatbilstība(-as) nav izlabota(-as) sākotnējā apturēšanas perioda laikā, vai nu pagarina apturēšanas termiņu, vai atceļ *APMU* apstiprinājumu. Apturēšanas periodu var pagarināt vēl par maksimāli sešiem (6) papildu mēnešiem, pamatojoties uz attaisnotiem kavējumiem, kas radušies, īstenojot piemērotas koriģējošas darbības. Ja *APMU* ir iesniegusi pierādījumus tam, ka neatbilstība(-as) ir novērsta(-as), un *WADA* tos ir atzinusi par pieņemamiem, *APMU* apstiprinājumu atjauno. Ja *APMU* līdz pagarinātā apturēšanas perioda beigām, kas nepārsniedz divpadsmit (12) mēnešus, nav iesniegusi pierādījumu, ko *WADA* ir atzinusi par pieņemamu, *APMU* apstiprinājumu atceļ.

*APMU* apstiprinājuma apturēšanas periodā par pasi atbildīgā organizācija visu *sportistu* pasu pārvaldību nodod citai *WADA* apstiprinātai *APMU* pēc tam, kad ir parakstīta vienošanās ar šo citu *APMU*.

*WADA* izpildkomiteja atceļ jebkuras *APMU* apstiprinājumu, ja konstatē, ka šāda atcelšana ir nepieciešama, lai nodrošinātu *sportistu* pasu uzticamu pārvaldību. Apstiprinājumu var atcelt cita starpā šādu *APMU* ikdienas darbību neatbilstību dēļ:

* + - * *WADA* *APMU* apstiprinājuma atkārtota apturēšana;
			* sistemātiski netiek ievērotas piemērojamās *starptautisko standartu* un/vai *TD* prasības;
			* apturēšanas periodā netiek novērsti trūkumi saistībā ar neatbilstību kādai no prasībām, kas noteiktas piemērojamajos *starptautiskajos standartos* un/vai *TD*;
			* smags vai atkārtots *APMU* Ētikas kodeksa pārkāpums;
			* atkārtota un/vai pastāvīga nesadarbošanās izmeklēšanā, ko *WADA* veic saistībā ar *APMU* darbībām;
			* *APMU* novērtēšanā tiek konstatēta(-as) nopietna(-as) neatbilstība(-as) vai
			* līdzekļu zudums, kas apdraud *APMU* darba kvalitāti un/vai dzīvotspēju.

7.2.8. Pārsūdzības

*WADA* lēmumu apturēt vai atcelt *APMU* apstiprinājumu *APMU* var pārsūdzēt rakstveidā *Sporta šķīrējtiesā* divdesmit vienas (21) dienas laikā pēc paziņojuma saņemšanas dienas.

# 8.0. Pasu pārvaldība un administrēšana

*APMU* pārvalda visas pases par pasi atbildīgās organizācijas uzraudzībā.

8.1. Pasu pārskatīšanas procedūra

*APMU* īsteno pasu pārskatīšanas procedūru atbilstīgi aprakstam *ISRM*[1] C pielikumā.

8.1.1. Novērtējot jaunu savietoto *paraugu* pasē:

* + - * *APMU* *ADAMS* novērtē katra atsevišķa pasē iekļautā *parauga* derīgumu un jebkuras konstatētās neatbilstības novērš atbilstīgi šā *TD* 8.2. pantam, atjauninot *APMU* ziņojumu;
			* *APMU* atjauninātajā pasē pārbauda ikvienu jaunu *paraugu* un attiecīgi nodrošina *mērķpārbaudi*, *parauga* analīzi vai sniedz citus ieteikumus, izmantojot *APMU* ziņojumu;
			* *APMU* no organizācijas, kas atbild par pasi, ja tas nepieciešams analīzes veikšanai, var pieprasīt papildu informāciju, tostarp, bet ne tikai, detalizētu informāciju par *parauga* savākšanas apstākļiem, transportēšanu un analīzi, *sportista sacensību* grafika kopsavilkumu, ceļošanas vēsturi, *sportista* sniegumu, rediģētus *sportista* medicīniskos datus, informāciju par *nelabvēlīgu analīžu rezultātu* (*AAF*), kam ir potenciāli būtiska nozīme saistībā ar pasi, vai informāciju par atrašanos lielā augstumā / atrašanās vietu, kas var palīdzēt interpretēt jauno *paraugu*;
			* ja pasē ir ietverti elementi, uz kuru pamata var tikt pieprasīta pārskatīšana, vai ja to pieprasa par pasi atbildīgā organizācija, *APMU* ievieto pasi *ADAMS* ekspertam pārskatīšanai.

*[Piezīme. Viena no ABP priekšrocībām ir spēja koncentrēt līdzekļus netipiskiem rezultātiem, kuriem jāpievērš uzmanība. Tādējādi APMU nav obligāti jāpārskata visi jaunie vienādie paraugi, kuri ir tās atbildības jomā un par kuriem nav sagatavots īpašs paziņojums, kas obligāti jāpārbauda. Tomēr par pasi atbildīgā organizācija pēc saviem ieskatiem var pieprasīt APMU pārskatīt normālas pases.]*

8.1.2. Novērtējot pasi, kas ģenerējusi *ATPF*, veic turpmāk uzskaitītās darbības.

* + - * Visus *ATPF* pārskata laboratorijā strādājošs *APMU* vadītājs.

*[Piezīme. ATPF ģenerē šādi primārie marķieri: hemoglobīns (HGB) un hemoglobīna un retikulocītu attiecība hematoloģijas modulī, testosterona un epitestosterona attiecība (T/E) urīnā un testosterona (T) un/vai testosterona un androstēndiona attiecība (T/A4) asinīs steroīdu modulī, un GH-2000 vērtība endokrīnajā modulī.]*

* + - * *APMU* pārskata visus iepriekšējos *APMU* ziņojumus saistībā ar pasi.
			* *APMU* novērtē katra atsevišķa pases *parauga* derīgumu *ADAMS*, atbilstīgi šā *TD* 8.2. pantam novērš jebkuras konstatētās neatbilstības un attiecīgi atjaunina *APMU* ziņojumu.
			* *APMU* novērtē, vai ir steidzami jāveic *sportista* *mērķpārbaude*, un ieteikumus par *pārbaudi* paziņo par pasi atbildīgajai organizācijai, pēc nepieciešamības izmantojot *APMU* ziņojumu.
			* *APMU* novērtē, vai esošajiem *paraugiem* ir jāveic papildu analīzes, izmantojot īpašas metodes (piemēram, eritropoēzi stimulējošas vielas, gāzu hromatogrāfiju/degšanu/izotopu attiecības masas spektrometriju [*GC/C/IRMS*], steroīdu esterus, *hGH* izoformu diferenciālos imūntestus u. c.), un par to paziņo par pasi atbildīgajai organizācijai, pēc nepieciešamības izmantojot *APMU* ziņojumu. *APMU* var arī ieteikt noteiktu(-us) *paraugu(-us)* nodot ilgstošai uzglabāšanai.
			* Ja kāds eksperts iepriekš ir ieteicis, ka pirms *sportista* pases datu turpmākās pārskatīšanas papildu *pārbaudē* ir jāiekļauj minimālais *paraugu* skaits, *APMU* var aizkavēt pases nosūtīšanu pārskatīšanai, ko veic eksperti, līdz ir savākts plānotais *paraugu* skaits un tiem ir veikta analīze.
			* Ja pēc *parauga* derīguma pārvaldīšanas pases parametri joprojām ir netipiski, *APMU* pasi nekavējoties nosūta pārskatīšanai ekspertam *ADAMS* saskaņā ar *ISRM*[1] C.2.2. pantu. Ja eksperts sniedz tālāk uzskaitītos atzinumus:
				+ “dopinga varbūtība” – *APMU* atjaunina *APMU* ziņojumu, norādot “dopinga varbūtība”, sīki izklāstot analīzes rezultātus vai ekspertu ieteikumus par *pārbaudi* (ja tādi ir), un turpina pases pārskatīšanas procedūru, kā aprakstīts *ISRM*[1] C.3. pantā;
				+ “aizdomīgi rezultāti” – *APMU* atjaunina *APMU* ziņojumu, norādot “aizdomīgi rezultāti” un uzsverot galvenās netipiskās iezīmes, un izklāsta *mērķpārbaudes* stratēģiju (nepieciešamības gadījumā) atbilstīgi ekspertu ieteikumiem vai iesaka veikt papildu analīzi (piemēram, *GC/C/IRMS*);
				+ “normāli rezultāti” – *APMU* atjaunina *APMU* ziņojumu, norādot “normāli rezultāti”, apkopo ekspertu veiktās pārskatīšanas rezultātus un izklāsta visus ieteikumus, ko attiecībā uz *pārbaudi* snieguši eksperti;
				+ “varbūtējs medicīniskais stāvoklis” – *APMU* atjaunina *APMU* ziņojumu, norādot “varbūtējs medicīniskais stāvoklis” un pasi iesniedzot pārbaudei citiem ekspertiem, ja tas ir ieteikts ekspertu vērtējumā, un ar organizācijas, kas atbildīga par pasi, starpniecību par to informē *sportistu*. Ja pirmais eksperts nav ārsts, pase pirms sazināšanās ar organizāciju, kas atbildīga par pasi, jānosūta kādam ekspertu grupas ārstam.

*[Piezīme. APMU ieteikumam ADAMS jāatspoguļo ekspertu atzinums(-i), un visām izmaiņām APMU ieteikuma statusā jābalstās uz izmaiņām ekspertu atzinumā(-os) pēc pases turpmākas pārskatīšanas.]*

8.1.3. Novērtējot urīna *paraugu*, kas ir ģenerējis *nelabvēlīgu bioloģiskās pases parametru*, saistībā ar steroīdu pases apstiprināšanas procedūras pieprasījumu (*ATPF-CPR*; skat. *TD EAAS*[3]):

* + - * *APMU* novērtē tā *parauga* derīgumu, saistībā ar kuru *ADAMS* iesniegts apstiprināšanas procedūras (*CP*) pieprasījums, atbilstīgi šā *TD* 8.2. pantam novērš jebkuras konstatētās neatbilstības un attiecīgi atjaunina *APMU* ziņojumu;
			* ja *ATPF-CPR* ir iesniegts par tādu *paraugu*, attiecībā uz kuru ir ziņots par etanola klātbūtni vai citiem faktoriem, kas ietekmē steroīdu profilu, *APMU* izvērtē nepieciešamību veikt *CP* un septiņu (7) dienu laikā attiecīgi atjaunina *APMU* ziņojumu. Pamatojums *CP* neveikšanai var ietvert šādus apstākļus:
				+ etanola glikuronīda (EtG) klātbūtni *paraugā*, kas savākts no *sportista*, kura pasē jau ir līdzīgas iepriekšējas atrades, un negatīvus *GC/C/IRMS* rezultātus (kas liecina par pārmērīgu alkohola lietošanu) vai
				+ attiecīgi par pasi atbildīgās organizācijas vai *pārbaudes* iestādes paziņojumu *APMU* par citu *AAF* esību, par kuriem ziņots saistībā ar konkrēto *paraugu*, un šādā gadījumā var tikt noteiktas maksimālās sankcijas, vai
				+ attiecīgi par pasi atbildīgās organizācijas vai *pārbaudes* iestādes paziņojumu *APMU* par to, ka *sportistam* ir *terapeitiskās lietošanas atļauja* (*TLA*);

*[Piezīme. Kā norādīts TD EAAS, šādos gadījumos attiecīgi par pasi atbildīgā organizācija vai pārbaudes iestāde rakstveidā piecpadsmit (15) dienu laikā pēc ATPF-CPR paziņojuma saņemšanas informē laboratoriju, vai tai ir jāveic parauga steroīdu profila CP.]*

* + - * gadījumos, kad *ATPF-CPR* tiek ģenerēts attiecībā uz diviem (2) vai vairāk *paraugiem*, kas ir saistīti ar vienu *paraugu* savākšanas procesu no viena un tā paša *sportista*, *APMU* vajadzētu ieteikt attiecīgi par pasi atbildīgajai organizācijai un *pārbaudes* iestādei piešķirt prioritāti tā *parauga* apstiprināšanai, kurā ir visaugstākā steroīdu profila *marķieru* koncentrācija. Šādos gadījumos attiecīgi par pasi atbildīgā organizācija vai *pārbaudes* iestāde rakstveidā piecpadsmit (15) dienu laikā pēc *ATPF-CPR* paziņojuma saņemšanas informē laboratoriju, vai tai ir jāveic *parauga(-u)* steroīdu profila *CP*.

8.1.4. Novērtējot aizdomīga steroīdu profila apstiprināšanas procedūras pieprasījumu (*SSP-CPR*), veic turpmāk uzskaitītās darbības.

*APMU* *ADAMS* saņem *SSP-CPR* paziņojumu, ja *ADAMS* šim *sportistam* nav urīna steroīdu pases (t. i., šis ir pirmais *paraugs* šā *sportista* steroīdu pasē) un *parauga* “steroīdu profils” atbilst jebkuram no šiem kritērijiem:

a) T/E attiecība > 4,0;

b) T vai E koncentrācija (koriģēta atbilstīgi *SG*) > 200 ng/ml vīriešiem vai > 50 ng/ml sievietēm;

c) A vai *Etio* koncentrācija (koriģēta atbilstīgi *SG*) > 10 000 ng/ml;

d) *5αAdiol* koncentrācija (koriģēta atbilstīgi *SG*) > 250 ng/ml vīriešiem vai > 150 ng/ml sievietēm.

Saņemot *SSP-CPR* paziņojumu:

* + *APMU* novērtē tā *parauga* derīgumu, saistībā ar kuru *ADAMS* ģenerēts *CP* pieprasījums, atbilstīgi šā *TD* 8.2. pantam novērš jebkuras konstatētās neatbilstības un attiecīgi atjaunina *APMU* ziņojumu;
	+ *APMU* novērtē nepieciešamību veikt *CP* un septiņu (7) dienu laikā pēc *SSP-CPR* paziņojuma saņemšanas attiecīgi atjaunina *APMU* ziņojumu. Attiecīgi par pasi atbildīgā organizācija vai *pārbaudes* iestāde rakstveidā piecpadsmit (15) dienu laikā pēc *SSP-CPR* paziņojuma saņemšanas informē laboratoriju, vai tai ir jāveic *CP*.

*[Piezīme. Ja nav ATPF-CPR vai SSP-CPR, arī APMU var ieteikt veikt steroīdu profila CP, pamatojoties uz APMU novērtējumu.]*

8.1.5. Normālo pasu pārskatīšana, ko veic eksperti

*APMU* laiku pa laikam iesniedz ekspertiem pases pārskatīšanai arī tajos gadījumos, kad vērtības nepārsniedz normālās robežvērtības un neietver aizdomīgus elementus, jo tādējādi tiek nodrošināts, ka eksperti gūst samērīgu priekšstatu par *sportistu* pasēm.

8.2. *Parauga* derīguma pārvaldība

8.2.1. *APMU* novērtē un pārvalda urīna, asiņu (seruma) un asins *ABP* (nesadalītu asiņu) *paraugu* derīgumu *ADAMS* saskaņā ar piemērojamiem *starptautiskajiem standartiem* un *TD*, tostarp saskaņā ar *ISRM*[1], *TD EAAS*[3]. Laboratoriju *starptautisko standartu* (*ISL*)[4] un *Pārbaužu* un *izmeklējumu* *starptautisko standartu* (*ISTI*)[5].

8.2.2. Visas *APMU* veiktās izmaiņas attiecībā uz *parauga* derīgumu norāda attiecīgajos *ADAMS* laukos un *APMU* ziņojumā.

8.2.3. Ja vienā *paraugu* savākšanas procesā viens *sportists* ir nodevis vairākus *paraugus* un tie ir iekļauti pasē, *APMU*, pamatojoties uz *APMU* veikto novērtējumu, anulē visus *paraugus*, izņemot vienu.

8.2.4. Ja vienā dienā dažādos *paraugu* savākšanas procesos viens *sportists* ir nodevis vairākus *paraugus* un tie ir iekļauti pasē, *APMU* pēc tam, kad tā ir veikusi novērtējumu, nepieciešamības gadījumā apspriežoties ar organizāciju, kas atbildīga par pasi, var anulēt visus *paraugus*, izņemot vienu.

8.2.5. Ja urīna *paraugos* laboratorija ir atklājusi vielu(-as), kas var izmainīt steroīdu profilu (piemēram, alkoholu), *APMU* var anulēt *paraugu*, ja tiek uzskatīts, ka tas ietekmē adaptīvā modeļa jutību un spēju konstatēt izmaiņas nākamajos *paraugos*.

8.2.6. Ja aizdomīgu profilu asins *ABP* *paraugos* nav iespējams aprēķināt asins stabilitātes vērtību (*BSS*), *APMU* novērtē laiku no savākšanas brīža līdz analīzei (*CAT*), visus pieejamos temperatūras reģistratora datus un iespējamo asins *marķieru* noārdīšanās datus, tostarp izkliedes diagrammas, lai, pēc nepieciešamības sadarbojoties ar ekspertu(-iem), novērtētu *parauga* derīgumu.

## 8.3. *APMU* ziņojums

*APMU* ziņojums ir *ABP* pārvaldības secības galvenais elements, ko *APMU* ievada un uztur *ADAMS*. *APMU* ziņojums sniedz atjauninātu pārskatu par *sportista* pases pašreizējo statusu, kā arī attiecīgā gadījumā ieteikumus, lai par pasi atbildīgā organizācija varētu veikt efektīvu papildu pārbaudi. *APMU* ziņojumu izmanto, lai sniegtu atjauninātu informāciju par pasi atbildīgajai organizācijai, *WADA* un citām *ADO*, ar kurām pase tiek kopīgota. Turklāt tas nodrošina ierakstus *ADAMS* par notikumiem saistībā ar pasi.

*APMU* ziņojumā cita starpā var būt šādi elementi:

* *parauga* derīguma novērtējumi, ko veikusi *APMU* un/vai eksperti;
* ieteikumi attiecībā uz savākto *paraugu* papildu analītisko *pārbaudi* (piemēram, vielas, kas ietekmē eritropoēzi, *HIF* stabilizētāji, homologu asiņu pārliešana, steroīdu profila apstiprināšana, *GC/C/IRMS*, ilgstošas iedarbības steroīdu *metabolīti*, *IGF-I* analogi, steroīdu esteri, *hGH* izoformu diferenciālie imūntesti u. c.);
* ieteikumi attiecībā uz iepriekš savākto *paraugu* turpmāko analītisko *pārbaudi*;
* ieteikumi attiecībā uz *paraugu* ilgtermiņa glabāšanu papildu analīzei;
* ieteikumi attiecībā uz *mērķpārbaudēm*, pamatojoties uz pieejamajiem datiem un ekspertu ieteikumiem, un
* visu iepriekšējo ekspertu veikto pārbaužu kopsavilkums.

8.3.1. *APMU* ziņojumus sagatavo angļu valodā, un tajos neietver informāciju, ar kuru varētu identificēt *sportistu*.

8.3.2. *APMU* ziņojumos nav norāžu uz *AAF*, kas varētu būt zināms *APMU*, izņemot gadījumus, kad *APMU*, pamatojoties uz *AAF*, neveic *CP*, ja attiecībā uz steroīdu profilu ir iesniegts *ATPF-CPR* vai *SSP-CPR* (skat. šā *TD* 8.1.3. un 8.1.4. pantu). Tomēr, ja, pamatojoties uz *APMU* novērtējumu ekspertiem ir jāveic pārskatīšana, *APMU* var atsevišķi informēt ekspertu(-us) par *AAF* esību. Atkarībā no eksperta veiktās pārskatīšanas rezultāta *APMU* ar organizācijas, kas atbild par pasi, starpniecību eksperta pārskatīšanas rezultātu paziņo arī *rezultātu pārvaldības* iestādei, kas pārvalda *AAF*, ja šī informācija varētu būt svarīga saistībā ar *rezultātu pārvaldību*, pamatojoties uz *AAF*.

*[Piezīme. Lai gan pasu kopīgošana tiek ļoti veicināta, lai uzlabotu ADO darba lietderību un programmas efektivitāti, veicot informācijas apmaiņu un savstarpēji atzīstot programmas rezultātus, šāda kopīgošana ir jāveic saskaņā ar ISPPPI[2] un Kodeksa[6] 14.1.4. pantu. Tāpēc informāciju par AAF neieraksta APMU ziņojumā, un to lieki neizpauž. Šo informāciju drīkst izpaust tikai tām personām un/vai organizācijām, kas iesaistītas piemērojamā rezultātu pārvaldības procesā.]*

8.3.3. Ieteikumus par *mērķpārbaudēm* iekļauj *APMU* ziņojumā, sniedzot pietiekami precīzus norādījumus, lai par pasi atbildīgā organizācija laikus varētu veikt efektīvas un atbilstīgas *pārbaudes*.

## 8.4. Urīna apmaiņas izmeklēšana

Ja urīna *parauga* steroīdu profils neatbilst citu *sportista(-u)* pases paraugu steroīdu profilam, var būt aizdomas par urīna apmaiņu ar citas personas urīnu, ko var apstiprināt, veicot DNS analīzi vairākiem *paraugiem*. Šis process tiek pārvaldīts un par to tiek ziņots saskaņā ar šiem posmiem:

* ja *sportista* pasē ir citi *paraugi*, novērtējot tikko savietotu urīna *paraugu*, *APMU* izvērtē varbūtību, ka visi *paraugi* ir savākti no vienas un tās pašas personas. Ja *paraugam* konstatē neatbilstību salīdzinājumā ar citiem pasē iekļautajiem paraugiem (piemēram, atšķirības *marķiera* līmeņos), *APMU* atjaunina *APMU* ziņojumu, norādot “Aizdomas par urīna apmaiņu”;
* ja *APMU* ir aizdomas par urīna apmaiņu, par pasi atbildīgā organizācija ar *APMU* atbalstu sāk izmeklēšanu, atbilstošā gadījumā veicot tādu darbību kopumu kā *paraugu* glabāšanu, attiecīgo *paraugu* steroīdu profilu apstiprināšanu, papildu *paraugu* savākšanu un/vai DNS analīzi attiecīgā gadījumā.

8.4.1. Šīs izmeklēšanas rezultātā:

a) DNS analīzes rezultāti var apstiprināt, ka visi *paraugi* pieder vienam un tam pašam *sportistam*. Šajā gadījumā *APMU* attiecīgi atjaunina *APMU* ziņojumu;

b) var konstatēt, ka pastāv vairāki DNS profili – ja dažādos *paraugos* tiek identificēti vismaz divi (2) dažādi DNS profili, kur katrs urīna *paraugs* atbilst vienam DNS profilam, tomēr nav zināms, kurš DNS profils atbilst *sportistam*, attiecībā uz kuru notiek izmeklēšana. Tiek īstenota stratēģija papildu *paraugu* iegūšanai, un *APMU* attiecīgi atjaunina *APMU* ziņojumu, norādot “Identificēti vairāki DNS profili”;

c) tiek apstiprināta urīna apmaiņa – ja ir identificēti vismaz divi (2) dažādi DNS profili, kur katrs urīna *paraugs* atbilst vienam DNS profilam, un *sportistam* piederošo DNS profilu apstiprina ar pietiekamu noteiktības pakāpi (piemēram, vairāku *paraugu* izmantošana, dažāda veida *paraugi*, dažādi *paraugu* savākšanas personāla locekļi). Šādos gadījumos *APMU* atjaunina *APMU* ziņojumu, norādot “Urīna apmaiņa apstiprināta”;

d) tiek konstatēti jaukti *paraugi* – atsevišķos *paraugos* ir atrodami vairāki DNS profili. Šādos gadījumos *APMU* sadarbojas attiecīgi ar organizāciju, kas atbild par pasi, vai ar *pārbaudes* iestādi saistībā ar attiecīgo *paraugu*, lai izpētītu, vai laboratorijai būtu jāapsver izmeklēšanas turpināšana ar mērķi atzīt *AAF* attiecībā uz *parauga falsifikāciju* vai *falsifikācijas mēģinājumu*.

*[Piezīme. Ja laboratorija, kas veikusi analīzes, pamatojoties uz pierādījumiem, kas iegūti tikai no šā parauga (piemēram, aizstāšana ar citu šķidrumu, urīnu sajaukšana, proteāžu pievienošana paraugam), var konstatēt parauga falsifikāciju vai falsifikācijas mēģinājumu, šī laboratorija var ziņot par rezultātiem kā par AAF vai par netipisku atradi attiecībā uz falsifikāciju vai falsifikācijas mēģinājumu (skat. TD EAAS[3] 4.0. pantu). Turpretī, ja urīna apmaiņu var konstatēt, pamatojoties uz vairāku paraugu steroīdu profilu un/vai DNS pierādījumiem, APMU ziņo par apstiprinātu urīna apmaiņas konstatējumu par pasi atbildīgajai organizācijai, kas turpina rezultātu pārvaldību saskaņā ar Kodeksa[6] 2.2. pantu.]*

## 8.5. Steroīdu esteru analīze

Ja asins *paraugi* uzrāda netipiskus vai aizdomīgus steroīdu *marķierus* vai tie ir savākti tajā pašā *paraugu* savākšanas procesā, kad savākti urīna *paraugi*, kuros identificēts netipisks vai aizdomīgs “steroīdu profils”, *APMU*, apspriežoties ar organizāciju, kas ir atbildīga par pasi, jāapsver iespēja pieprasīt analīzi ar mērķi konstatēt steroīdu estera(-u) klātbūtni saistītajos asins *paraugos*.

Steroīdu estera(-u) klātbūtnes noteikšana asinīs arī ir uzskatāma par nepārprotamu steroīda(-u) eksogēnas izcelsmes pierādījumu. Turpretim nosakāma steroīdu estera(-u) neesība asinīs neatceļ *AAF*, kas iegūts, veicot urīna *GC/C/IRMS* analīzi.

## 8.6. *ABP* dokumentācijas paketes apkopošana

8.6.1. *APMU* atbild par *ABP* dokumentācijas paketes apkopošanu, izmantojot *WADA* nodrošinātu anketu. Par pasi atbildīgā organizācija savāc informāciju un sedz izmaksas, kas saistītas ar *ABP* dokumentācijas paketes apkopošanu, izņemot gadījumus, kad ir noslēgta vienošanās, ka izmaksas dala ar attiecīgajām *pārbaudes* iestādēm.

8.6.2. Ja *APMU* to pieprasa un kad tas ir nepieciešams *ABP* dokumentācijas paketes apkopošanai, par pasi atbildīgā organizācija sniedz *APMU* izvērstu informāciju par *sportista* *sacensību* grafiku un atrašanos lielā absolūtajā augstumā, būtisku informāciju no *DCF*, temperatūras reģistratora datus un uzraudzības ķēdes dokumentāciju.

8.6.3. *APMU* apspriežas ar ekspertu grupu, lai noteiktu šāda apkopojuma aptvērumu, kā arī ieteiktās sastāvdaļas un obligāto pārbaužu skaitu. Obligāti ir nepieciešama tikai pilna *ABP* laboratoriskās dokumentācijas pakete par tiem *paraugiem*, ko ekspertu grupa uzskata par būtiskiem (skat. *TD LDOC*[7]). Par citiem būtiskiem *paraugiem*, piemēram, tiem, kas apstiprina *marķiera* bāzes līnijas līmeni, ir nepieciešams tikai *ABP* laboratorijas analīzes sertifikāts (skat. *TD LDOC*[7]). Ja par pasi atbildīgā organizācija nav *pārbaudes* iestāde, kas veic pārbaudi, kurai ir nepieciešama laboratorijas dokumentācija, par pasi atbildīgā organizācija sazinās ar *pārbaudes* iestādi, lai iegūtu šādu dokumentāciju.

*[Piezīme. Ja APB dokumentācijas paketes apkopošanas laikā tiek pieprasīta laboratoriskās dokumentācijas pakete konkrētai analīzei (GC/C/IRMS, ERA vai hGH), šāds pieprasījums jāadresē laboratorijai atbilstoši konkrētajiem TD LDOC pielikumiem.]*

8.6.4. *ABP* dokumentācijas paketē tiek iekļauta šāda galvenā informācija neatkarīgi no moduļa (hematoloģiskais, steroīdu vai endokrīnais):

* + - * par *sportistu* – vecums (nenorādot dzimšanas datumu), dzimums un sporta veids /disciplīna;
			* par visiem *paraugiem* – savākšanas datums un laiks, *ADAMS* kārtas numurs pasē, *parauga* kods, *marķieru* vērtības un grafiskie rezultāti, kas iegūti, izmantojot adaptīvo modeli;
			* par *APMU* un ekspertu grupas atlasītiem *paraugiem*:
				+ *ABP* laboratoriskās dokumentācijas pakete(-es) un/vai *ABP* analīzes sertifikāts(-i) no attiecīgās(-ajām) laboratorijas(-ām) un/vai *ABP* laboratorijas(-ām) (skat. *TD LDOC*[7]), un
				+ par pasi atbildīgā organizācija sniedz uzraudzības ķēdes dokumentāciju, informāciju par *DCF* un izvērstu *sacensību* kalendāru periodam, uz kuru attiecas atlasītie *paraugi*, un

attiecībā uz hematoloģisko moduli par *paraugiem*, ko izvēlējušies *APMU* un ekspertu grupa, tiek sniegta šāda papildu informācija:

* + - * temperatūras profils asins *APB parauga* transportēšanas laikā un, ja ir pieejama, *BSS*, un
			* atbildes, ko *parauga* savākšanas procesa laikā *sportists* sniedzis *ABP* papildu ziņojuma anketā;

attiecībā uz steroīdu moduli par *paraugiem*, ko izvēlējušies *APMU* un ekspertu grupa, tiek sniegta šāda papildu informācija:

* + - * attiecībā uz urīna *paraugiem*:
				+ pH līmenis;
				+ īpatnējais svars (*SG*);
				+ laboratorijas dokumentācija, tostarp priekšatlases rezultāti un apstiprinātās (attiecīgā gadījumā) steroīdu koncentrācijas un attiecību vērtības (skat. *TD LDOC*[7] un *TD EAAS*[3]);
				+ *GC/C/IRMS* rezultāti attiecīgā gadījumā;
				+ norādes par etanola lietošanu – etanola un/vai etanola *metabolīta(-u)* koncentrācija urīnā;
				+ norādes par mikroorganismu augšanu (skat. *TD EAAS*[3]) un
				+ informācija par tādu vielu klātbūtni vai neesību, kas var izmainīt steroīdu profilu (skat. *TD EAAS*[3]);
			* attiecībā uz asins *paraugiem*:
				+ laboratorijas dokumentācija, tostarp priekšatlases rezultāti un apstiprinātās (attiecīgā gadījumā) steroīdu *marķieru* koncentrācijas (skat. *TD LDOC*[7]);

attiecībā uz endokrīno moduli par pārbaudēm, ko izvēlējušies *APMU* un ekspertu grupa, tiek sniegta šāda papildu informācija:

* + - * laboratorijas dokumentācija, tostarp priekšatlases rezultāti un apstiprinātās (attiecīgā gadījumā) endokrīnā moduļa *marķieru* koncentrācijas (skat. *TD LDOC*[7]).

# 9.0. Atsauces

[1] The World Anti-Doping *Code International Standard* for *Results Management*

[2] The World Anti-Doping *Code International Standard for the Protection of Privacy and Personal Information*

[3] *WADA Technical Document* TD EAAS: Measurement and Reporting of Endogenous Anabolic Androgenic Steroid (EAAS) *Markers* of the Urinary Steroid Profile

[4] The World Anti-Doping *Code International Standard for Laboratories*

[5] The World Anti-Doping *Code International Standard* for *Testing* and Investigations

[6] The World Anti-Doping *Code*

[7] *WADA Technical Document* TD LDOC: Laboratory Documentation Packages

*[Piezīme. WADA ISL un tehnisko dokumentu aktuālās redakcijas ir atrodamas tīmekļa vietnē https://www.wada-ama.org/en/what-we-do/science-medical/laboratories.]*